Il-Maniġer tal-Malta Public Transport Konrad Pulé saħaq li mezzi alternattivi tat-trasport bħall-mixi, iċ-ċikliżmu u t-trasport pubbliku ma jistgħux ikunu fil-minoranza jekk se tittieħed bis-serjetà l-kwistjoni tat-tibdil fil-klima. Semma kif għandu jkun hemm inċentivi biex in-nies jużaw dawn il-mezzi alternattivi. Fil-webinar organizzat minn Newsbook.com.mt fuq dan is-suġġett ilbieraħ, Pulé tkellem dwar il-ħtieġa ta' iżjed spazji miftuħa fejn in-nies jistgħu jimxu mingħajr periklu. Huwa qal li jeħtieġ li nbiddlu l-mentalità tagħna. Ġab eżempju bi blokka ta' uffiċini li tinbena u magħha jinbena parkeġġ kbir. Qal li dan ma jagħmilx sens, għax qed jinkoraġġixxi l-użu tal-karozzi, u minflok, jeħtieġ li jkun hemm pjan ta' kif in-nies jużaw servizzi oħra ta' trasport. Apparti dan, qal li jrid jingħata valur l-ispazju limitat li għandha Malta, inkluż, pereżempju, l-imwejjed u s-siġġijiet li jinħarġu min-negozji fuq il-bankini u fit-toroq. Spazju bħal dan jista' jintuża għall-mixi u ċ-ċikliżmu minflok. Fl-aħħar tal-intervent tiegħu, Pulé sfida lill-Ministru għall-Ambjent Aaron Farrugia u lill-Kelliem tal-Oppożizzjoni għall-Ambjent Robert Cutajar, li kienu qed jipparteċipaw fil-webinar, biex huma wkoll jużaw mezzi alternattivi tat-trasport bħar-rota. L-intervent tal-Ministru u l-Kelliem tal-Oppożizzjoni Filmat: "In-nies jistgħu jgħinu billi jaqilbu għal karozza elettrika" – Il-Ministru "Irid ikun hemm aktar ħidma bejn il-Gvern u l-akkademja" – Prof. Simone Borg Min-naħa tagħha, Prof. Simone Borg, l-ambaxxatriċi għal Malta fit-tibdil tal-klima, qalet li jrid ikun hemm iżjed ħidma bejn il-Gvern u l-akkademja. Hija semmiet kif Malta għamlet avvanzi kbar, anke permezz tar-riċerka li qed issir fl-Università, li ħafna mill-fondi tagħha ġejjin minn Horizon 2020. Madankollu, hija għarfet il-ħtieġa ta' iżjed komunikazzjoni u kollaborazzjoni bejn l-Università u l-Gvern, sabiex l-akkademiċi jkunu jistgħu jgħaddu l-għarfien tagħhom fuq is-suġġett lill-awtoritajiet. Billi Prof. Borg tagħti l-lekċers fl-Università, hija ddiskutiet ukoll kif iż-żgħażagħ iħarsu lejn it-tibdil fil-klima. Qalet li ż-żgħażagħ huma minn ta' quddiem f'dan is-settur, billi saħansitra kienu huma li instigaw id-deċiżjoni unanima tal-Parlament għall-emerġenza bit-tibdil fil-klima, meta l-Kunsill Nazzjonali taż-Żgħażagħ ippreżenta studju bil-pożizzjoni ta' diversi għaqdiet studenteski. Semmiet li anke t-tfal jisħqu fuq il-bżonn li naqilbu għad-dekarbonizzazzjoni. Minkejja dan, Prof. Borg semmiet li qabel il-pandemija, il-maġġoranza tal-istudenti universitarji kienu jistrieħu fuq l-użu tal-karozza privata biex jivvjaġġaw għall-Università, u l-istess l-akkademiċi. Fl-2019 Iddikjaraw stat ta' emerġenza dwar it-tibdil fil-klima – iż-żgħażagħ lill-Parlamentari M'hemmx distakk bejn li jridu jagħmlu n-nies u li trid tagħmel l-ekonomija – Il-Perit Xuereb Il-Perit David Xuereb, l-eks President tal-Kamra tal-Kummerċ, ukoll faħħar liż-żgħażagħ fil-ħidma tagħhom favur l-ambjent. Huwa qal li jħossu ispirat minn ġenerazzjonijiet iżgħar minnu, pereżempju fil-mod kif hawn ħafna żgħażagħ li jagħżlu x'tip ta' ikel jieklu, u jaddottaw stil ta' ħajja vegan jew veġetarjan. Dan jagħmluh minn jeddhom, mingħajr inċentivi, għax jafu li dik hi l-aħjar għażla għalihom. Imbagħad dawk in-negozji li ma jipprovdux menù sensittiv lejn il-klima, se jispiċċaw jinqatgħu barra mis-suq, qal Xuereb. Kompla jgħid li s-settur tal-kummerċ m'għandux għażla, għax id-dinja kollha miexja lejn dik id-direzzjoni. Xuereb qal li m'hemmx distakk bejn dak li jridu jagħmlu n-nies u li trid tagħmel l-ekonomija, u sostna fuq il-bżonn li kulħadd jingħaqad fil-ħsieb sabiex naslu iżjed malajr. Huwa wera tama fil-fatt li Malta pajjiż żgħir u għalhekk, għandu jkun iżjed faċli li nilħqu l-miri tagħna. Webinar f'Settembru li għadda Bżonn policies biex modi oħra ta' trasport jiġu attraenti – Pulè, MPT Is-sitwazzjoni tal-arja "mhux daqshekk gravi" – Darrin Stevens Darrin Stevens mill-Awtorità għall-Ambjent u r-Riżorsi (ERA) qal li għall-kuntrarju ta' dak li jiġi rrappurtat fil-midja, Malta mhix f'sitwazzjoni "daqshekk gravi" fil-każ tal-arja. Stqarr li hemm tħassib fuq l-arja fl-Imsida, imma dan qed jiġi indirizzat. Semma titjib fit-tniġġis fl-arja, partikolarment minħabba l-coronavirus, peress li ħafna nies qed jaħdmu mid-dar u għalhekk jintużaw inqas il-karozzi. Fl-intervent tiegħu, Stevens semma wkoll soluzzjonijiet ibbażati fuq in-natura li l-ERA timbuttahom ħafna, pereżempju l-ġonna vertikali li qegħdin isiru b'inizjattiva tal-Ministeru tal-Ambjent u tal-ERA. Qal li attivitajiet bħal dawn iżidu n-natura u l-pollinators. Il-messaġġ tal-Arċisqof fil-webinar L-Arċisqof b'tama li ġenerazzjonijiet futuri japprezzaw dak li aħna m'apprezzajniex Ara l-webinar sħiħ Filmat: Il-webinar ta' Newsbook – 'Give Me a Break' Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6082806559a4f_rand.td-a-rec-img{text-align:left}.td_uid_3_6082806559a4f_rand.td-a-rec-img img{margin:0 auto 0 0}